जुमला साबित हुआ 2021 में शत-प्रतिशत कोरोना टीकाकरण: राहुल गांधी
शुक्रवार को जारी आंकड़ों के मुताबिक, भारत में कोरोना वायरस के ओमिक्रॉन वेरिएंट के 309 नए मामले सामने आने से देश में इस वेरिएंट के मरीजों की कुल संख्या 1,270 हो गयी है।
नयी दिल्ली: कांग्रेस नेता राहुल गांधी ने सभी पात्र लाभार्थियों को इस साल के अंत तक कोविड-19 रोधी टीके की पूरी खुराक देने का ‘वादा’ पूरा न करने के लिए केंद्र की नरेंद्र मोदी सरकार की शुक्रवार को आलोचना की। सरकार ने जून में सुप्रीम कोर्ट में कहा था कि उसे इस साल के अंत तक पूरी पात्र आबादी को कोविड-19 रोधी टीके की खुराक देने की उम्मीद है। बता दें कि देश भर में शुक्रवार की शाम तक कोविड-19 रोधी टीके की 145.13 करोड़ खुराकें दी गईं जबकि देश में 18 वर्ष की आयु से अधिक के लाभार्थियों की कुल संख्या 94 करोड़ है। ‘देश अब भी टीके से दूर, एक और जुमला चकनाचूर’राहुल गांधी ने ट्वीट किया, ‘केंद्र ने 2021 के अंत तक सभी को टीकों की 2 खुराक देने का वादा किया था। आज इस साल का आखिरी दिन है। देश अब भी टीके से दूर है। एक और जुमला चकनाचूर।’ शुक्रवार की शाम तक देश में 145.13 करोड़ कोरोना की डोज लग चुकी हैं। इनमें से 84.63 करोड़ से अधिक लाभार्थियों ने टीके की पहली खुराक ले ली है जबकि 60.50 करोड़ से अधिक लाभार्थियों ने दोनों खुराक ले ली है। देश में 18 साल से ज्यादा के लोगों की कुल संख्या 94 करोड़ है इसलिए सबको टीका लगने के लिए 188 करोड़ डोज लगने की जरूरत है।कोरोना के मामलों ने एक बार फिर पकड़ ली रफ्तारबता दें कि भारत में कोरोना के मामलों ने एक बार फिर रफ्तार पकड़ ली है। शुक्रवार को जारी आंकड़ों के मुताबिक, भारत में कोरोना वायरस के ओमिक्रॉन वेरिएंट के 309 नए मामले सामने आने से देश में इस वेरिएंट के मरीजों की कुल संख्या 1,270 हो गयी है। साथ ही कोविड-19 के 16,764 नए मामले आए और 220 मरीजों ने जान गंवाई। अभी तक ओमिक्रॉन के जो 1,270 मामले आए हैं जिनमें से 374 लोग या तो स्वस्थ हो गए या देश छोड़कर चले गए। महाराष्ट्र में ओमिक्रॉन के सबसे अधिक 450 मामले आए। इसके बाद दिल्ली में 320, केरल में 109 और गुजरात में 97 मामले सामने आए।